Bent Bøgsted (DF), 2008-02-19:
Det er jo altid spændende, når der sker nye tiltag rundtomkring, hvor man kan sige, at parterne er blevet enige om, at der skal ske nogle forbedringer, så man kan kontrollere, hvem der arbejder under ordnede forhold, og hvem der ikke gør.
Som jeg har forstået det, har lovforslaget til hensigt at forbedre kontrolmulighederne af udstationerede arbejdere fra EU.
Så kan man altid diskutere, om de opsøger dem for at kontrollere, om der er en overenskomst, eller for at tegne en overenskomst, men for at tegne en overenskomst skal man først kontrollere, om der er en overenskomst.
Da Østeuropa kom med i EU, var der fra partierne, der stod bag østaftalen, ikke den store tiltro til, at der ville komme mange til Danmark for at arbejde.
Der har det så siden vist sig, at Dansk Folkeparti fik ret i vores påstand om, at der ville komme mange til Danmark.
I dag er der faktisk ingen, der rigtig ved, hvor mange fra Østeuropa der er beskæftiget i Danmark, og derfor er det også svært for fagforeningerne at kontrollere forholdene.
Vi skal i den forbindelse huske på, at fagforeningerne selv havde bildt den danske arbejder ind, at de kunne kontrollere og sikre ordnede forhold, hvilket de nu må erkende ikke kan lade sig gøre, da de ikke ved, hvor de udenlandske arbejdere er.
Derfor kommer dette lovforslag, der skal være et instrument for fagforeningerne til at finde de arbejdspladser, der beskæftiger udenlandsk arbejdskraft.
Så må vi se, om det er nok, og jeg kan forstå på de tidligere ordførere, at der er mulighed for at se på, om der skal strammes yderligere op på det.
Lovforslaget går ud på at indføre anmeldelsespligt for en udenlandsk virksomhed, der udstationerer lønmodtagere i Danmark.
Det drejer sig om virksomhedens navn og adresse, dato for påbegyndelse og afslutning af tjenesteydelsen, sted for levering af tjenesteydelsen, kontaktperson og branchekode, lønmodtagernes identitet og udstationeringens varighed.
Så vidt, så godt.
Hvis arbejdsgiveren udskifter lønmodtageren inden 8 dage, så er der ingen kontrol.
Og selv om de er sendt herop i forbindelse med en eller anden installation, så kan det altså også ske til en grov underbetaling, og det kan ske som udførelse af arbejde for en dansk virksomhed, hvor de bliver udstationeret fra Tyskland, hvilket vi har set mange eksempler på, hvor de så ikke bliver kontrolleret, hvor de ikke har overenskomst, får en lav løn og betaler skat i Tyskland - som ikke rigtig er nogen skat - sådan at det hele ikke er, som vi ønsker det herhjemme.
Jeg vil mene, at det rimelige ville være, at de i den forbindelse skulle anmeldes efter 3 dage, eller som man gør i Tyskland, hvor alle virksomheder, der har noget arbejde dernede, skal anmeldes fra dag et.
Det ville i den forbindelse også være rimeligt, at virksomhederne satte skilte op ved arbejdspladserne, så man kunne se, hvilken virksomhed der arbejder dér.
Der har vi jo så hørt her, at hr. Thomas Adelskov sætter pris på, at Dansk Folkeparti er villig til at se på det.
Det har vi nu altid været, men det har altid været sådan, at det er blevet lagt hen til, at de aftaler skulle laves i østkredsen, som Dansk Folkeparti ikke er med i.
Man må så samtidig spørge, hvorfor der ikke skal være en stram kontrol med de danske virksomheder, der henter underbetalt arbejdskraft til landet.
Men jeg kan da godt se, at forholdene lever op til tjenesteydelsesdirektivet fra EU.
Meningen er jo, at det netop skal være så billig arbejdskraft som muligt, og det er svært at hæve Syd- og Østeuropa op til den standard, vi kender i Danmark; så er det jo noget enklere at trække Danmark ned i forhold til det, vi kender fra Syd- og Østeuropa.
Men Dansk Folkeparti vil se på lovforslaget i den videre udvalgsbehandling.